《六月五日雨后早朝偶然作》
明代·程敏政

夜来一尺雨，汨没西家墙。不知早已霁，但觉天苍凉。

独行御沟畔，流水声泱泱。仰视河汉间，星斗烂辉光。

好风吹苧衣，毛发森秋霜。渺然鸱夷子，扁舟泛江乡。

又若万里鸿，凌厉青云翔。人生贵适意，此境安可常。

遥遥禁中鼓，隐隐夜未央。下马一憩息，旭日升东方。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。